**OBRAZLOŽENJE UZ PRORAČUN OPĆINE NEGOSLAVCI ZA 2022. GODINU**

1. **UVOD**

U skladu s odredbama Zakona o proračunu („Narodne novine“ broj 87/08, 136/12 i 15/15), Pravilnika o proračunskim klasifikacijama („Narodne novine“ broj 26/10 i 120/13), te Pravilnika o proračunskom računovodstvu i računskom planu („Narodne novine“ broj 124/14, 115/15 i 87/16) izrađen je prijedlog proračuna Općine Negoslavci za 2022. godinu, te projekcije za 2023. i 2024. godinu.

Prema proračunskom kalendaru proces izrade proračuna na državnoj i lokalnoj razini započinje donošenjem Smjernica ekonomske i fiskalne politike za trogodišnje razdoblje, koje Vlada donosi temeljem strateških planova, Nacionalnog programa reformi i Programa konvergencije te posebnih preporuka Vijeća Europske Unije za Republiku Hrvatsku. Tako je početkom kolovoza ove godine Vlada Republike Hrvatske usvojila Smjernice ekonomske i fiskalne politike za razdoblje 2022. – 2024. godine, dok je Ministarstvo financija krajem kolovoza dostavilo Upute za izradu proračuna jedinica lokalne i područne (regionalne) samouprave za razdoblje 2022. – 2024. godine.

Proračun se sastoji od općeg i posebnog dijela. Posebni dio Proračuna sastoji se od rashoda i izdataka raspoređenih po programima (aktivnostima i projektima) unutar razdjela/glava definiranih u skladu s organizacijskom klasifikacijom Proračuna.

**2. OPĆI DIO PRORAČUNA**

**2.1. PRIHODI I PRIMICI**

Ukupni prihodi i primi Proračuna za 2022. Godinu planirani su u iznosu 13.035.500,00 kn. Proračun za 2022. godinu čine:

- prihodi od poreza 858.000,00

- pomoći 12.025.000,00

- prihodi od imovine 17.000,00

- prihodi od prodaje roba i usluga 138.500,00

- višak prihoda 500.000,00.

Pomoći su planirane u iznosu 12.025.000,00 kuna što je za 113,74% više u odnosu na prošlogodišnji plan. Povećanje se prvenstveno odnosi na planirana sredstva iz EU za izgradnju dječjeg vrtića u Općini Negoslavci u iznosu od 6.000.000,00 kn. Planira se nastavak programa Zaželi te se u tu svrhu planiraju sredstva iz EU u iznosu 980.000,00 kn. U narednoj godini planira se i sanacija divljeg odlagališta te su planirana sredstva za tu namjenu 600.000,00 kn od Fonda za zaštitu okoliša. Od Ministarstva poljoprivrede planirana su sredstva u iznosu 700.000,00 za proširenje groblja 500.000,00 kn te dječje igralište 200.000,00 kn.

**2.2. RASHODI POSLOVANJA**

Ukupni rashodi proračuna za 2022. godinu planirani su u iznosu 13.535.500,00 kn.

U posebnom dijelu proračuna planirani su rashodi i izdaci po programima, a unutar istih po aktivnostima i projektima u okviru razdjela/glava definiranih u skladu s organizacijskom klasifikacijom Proračuna.

Program Donošenje akata i mjera iz djelokruga predstavničkog tijela obuhvaća naknade članovima predstavničkih i izvršnih tijela u iznosu 65.000,00 kn, tekućim donacijama političkim strankama 40.000,00 kn.

Unutar glave Jedinstvenog upravnog odjela planirana su sredstva za rad istog koji obuhvaća rashode za zaposlene u iznosu 837.500,00 kn, materijalne rashode 1.102.000,00 kn, financijske rashode 20.000,00 , rashode za nabavu proizvedene dugotrajne imovine 315.000,00 kn.

Unutar proračuna Općine Negoslavci planirani su različiti programi koji obuhvaćaju razne aktivnosti. Planiran je program Protupožarna i civilna zaštita u iznosu 60.000,00 kn, program Javne potrebe u obrazovanju Općine Negoslavci u ukupnom iznosu od 223.000,00 kn, a koji obuhvaća aktivnosti predškolsko obrazovanje, osnovno školstvo, srednje školstvo.

Unutar programa Održavanje objekata i uređaja komunalne infrastrukture, u ukupnom iznosu 1.680.000,00 kn smještene su aktivnosti za održavanje komunalne infrastrukture u iznosu 1.100.000,00 i to za sanaciju nerazvrstanih cesta, uređenje NK Negoslavaca, te uređenje groblja, obnovu centra Općine u iznosu 530.000,00 kn i održavanje javne rasvjete.

Izgradnja objekata i uređenje komunalne infrastrukture u ukupnom iznosu od 6.670.000,00 odnosi se na izgradnju dječjeg vrtića u Negoslavcima u vrijednosti od 6.000.000,00 kn te sanaciju divlje deponije Grabovo u iznosu 600.000,00 kn.

U proračunu za narednu godinu planirana su sredstva za Javne potrebe u kulturi, javne potrebe u sportu, za poticajne mjere u demografiji te sredstva za provedbu Programa Zaželi.

**Zamjenik predsjednika**

**Općinskog vijeća:**

Branko Abadžić